梅尧臣
赴刁景纯招作将进酒呈同会
日光如熔金，涌上沧海流。
一朝复一朝，铸出万古愁。
大炉石破碎，世事安得休。
明月只照夜，时时如屈钩。
常娥与玉兔，捣药何所瘳。
大患不自治，更被虾蟆偷。
我思天地间，二物最取尤。
措置尚若此，细故曷用忧。
著书欲传道，未必如孔丘。
当时及後代，见薄彼耽周。
功名信难立，德行徒自修。
劳劳於我生，蔕挂同赘疣。
不如听邻笛，就其举杯瓯。
笛不烦教养，酒不烦取求。
从今醉至春，从夏醉至秋。
勿禁鸡{左犭右屯}鱼，间荐鹑雁鸠。
况多南方物，咸腥美咽喉。
计较无以过，试共阮籍谋。